2

[bookmark: _Hlk158008212][bookmark: _Hlk158008227]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Lietuvos kariuomenės Karinių oro pajėgų Ginkluotės ir technikos remonto depo (toliau – Perkančioji organizacija) pirkimo Nr. 8715400 „C-27J Navigacinių duomenų bazės atnaujinimas“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atliekama tam tikra apimtimi nevertinant Pirkimo techninėje specifikacijoje nustatytų Pirkimo objektui keliamų reikalavimų teisėtumo).
Prevencine tvarka peržiūrėjusi Pirkimo dokumentus, įvertinusi Perkančiosios organizacijos pateiktus atsakymus, atsižvelgdama į galiojantį teisinį reglamentavimą, Tarnyba teikia rekomendaciją dėl Pirkimo sąlygose nustatyto kvalifikacijos reikalavimo (toliau – Rekomendacija).
Pirkimo sąlygų 3 priedo lentelėje „II Kvalifikacijos reikalavimai“ nustatytas kvalifikacijos reikalavimas: „Per paskutinius 5 metus arba per laiką nuo tiekėjo įregistravimo dienos (jeigu tiekėjas vykdė veiklą mažiau nei 5 metus, iki paraiškų priėmimo termino pabaigos), tiekėjas turi būti tinkamai įvykdęs ir (ar) turi vykdyti 1 (vieną) ar daugiau duomenų bazių paslaugų, susijusių su pirkimo objektu,  pardavimo NATO ir / ar Europos Sąjungos šalių gynybos struktūroms ir / ar kariuomenėms sutartį (-is), kurios (-ių) (bendra) vertė – ne mažiau kaip 138.060 Eur be PVM <...>.“
Perkančioji organizacija, atsakydama į Tarnybos klausimus, paaiškino, kad „<...> siekdama užtikrinti konkurenciją, kvalifikacijos reikalavimo nesiejo vien su patirtimi NATO valstybėse. Reikalavimas sąmoningai išplėstas, pripažįstant tinkama ir patirtį, įgytą vykdant sutartis su ES bei EBPO valstybių gynybos institucijomis ir (ar) kariuomenėmis. Tokiu būdu reikalavimas apima platesnį valstybių ratą, kurioms būdingi panašūs aukšti gynybos įsigijimų ir duomenų bazių paslaugų standartai, todėl yra proporcingas pirkimo objektui ir nepagrįstai neriboja konkurencijos. Lietuvos kariuomenė yra NATO narė ir vykdo užduotis kartu su sąjungininkais. NATO, ES ir EBPO valstybių gynybos institucijos taiko panašius aukštus reikalavimus duomenų bazių sistemoms, jų kokybei, patikimumui bei sąveikumui (interoperabilumui). Tiekėjo patirtis vykdant sutartis tokiems užsakovams patvirtina, kad jis turi praktinės patirties dirbant analogiškoje aplinkoje. Sėkmingai įvykdytos ar vykdomos sutartys su NATO, ES ar EBPO valstybių gynybos institucijomis rodo, kad tiekėjo techniniai, organizaciniai ir profesiniai pajėgumai jau buvo įvertinti profesionalių karinių užsakovų ir pripažinti pakankamais įvykdyti analogiškus karinės paskirties projektus. Tai objektyviai mažina riziką dėl netinkamo sutarties vykdymo“.
Perkančioji organizacija taip pat nurodė, kad „Analogiškų duomenų bazių paslaugų teikimas kitoms viešojo sektoriaus ar saugumo institucijoms savaime nepatvirtina, kad tiekėjas turi patirties vykdyti karinės paskirties sutarčių reikalavimus. Tokie užsakovai nebūtinai taiko karinei aplinkai būdingus techninius, eksploatacinius, logistinius, interoperabilumo ir priėmimo reikalavimus, kurie yra esminiai šio pirkimo objektui“.
Įstatymo 6 straipsnio 1 dalyje nustatyta, jog perkančioji organizacija užtikrina, kad atliekant pirkimo procedūras būtų laikomasi lygiateisiškumo, nediskriminavimo, abipusio pripažinimo, proporcingumo ir skaidrumo principų. Iš nediskriminavimo ir proporcingumo principų kyla pareiga nenustatyti nepagrįstai konkurenciją ribojančių kvalifikacijos reikalavimų.
Pažymėtina, kad Įstatymo 37 straipsnio 1 dalies 2 punktas nustato, kad „Perkančioji organizacija, atsižvelgdama į perkamų prekių, paslaugų ar darbų pobūdį, kiekį, svarbą ir paskirtį, turi teisę įvertinti ir patikrinti kandidatų ar dalyvių techninį ir (arba) profesinį pajėgumą ir paprašyti kandidatų ar dalyvių pateikti <...> pagrindinių per paskutinius 5 metus pateiktų prekių ar suteiktų paslaugų sąrašus (nurodomos prekių ar paslaugų bendros sumos, datos ir prekių ar paslaugų gavėjai, neatsižvelgiant į tai, ar jie yra perkančiosios organizacijos, ar ne)“. Ši nuostata reglamentuoja tiekėjo patirties įrodymo priemonę, tačiau tai nereiškia, kad kvalifikacijos reikalavimas turi būti siejamas su pačiu užsakovu. Kvalifikacijos reikalavimai turi būti susiję su pirkimo objektu (jie nustatomi atsižvelgiant į perkamų prekių, paslaugų ar darbų pobūdį, kiekį, svarbą ir paskirtį) ir tiekėjo gebėjimu tinkamai įvykdyti pirkimo sutartį. Tuo atveju, jeigu Perkančioji organizacija laiko, kad šio Pirkimo objektui būtina tam tikros specifikos profesinė patirtis, ši specifika turi būti aiškiai identifikuota ir atsispindėti pačiame kvalifikacijos reikalavime, nustatant reikalavimą dėl panašaus pobūdžio sutarčių objekto.
Nagrinėjamu atveju kvalifikacijos reikalavimas siejamas su tuo, kam ankstesnės sutartys buvo vykdomos, t. y. NATO ir / ar Europos Sąjungos šalių gynybos struktūroms ir / ar kariuomenėms. Pastebėtina, kad Iš Perkančiosios organizacijos Tarnybai pateiktų paaiškinimų matyti, jog būtų tinkama panašių paslaugų teikimo patirtis, įgyta pagal sutartis ir su EBPO valstybių gynybos institucijomis, t. y. paaiškinime nurodytas platesnis ankstesnių paslaugų gavėjų ratas, nei nurodyta pačiame kvalifikacijos reikalavime.
Tarnyba pažymi, kad vien ta aplinkybė, jog panašaus pobūdžio duomenų bazių paslaugos buvo teiktos ne NATO, ES ar EBPO valstybių narių gynybos struktūroms ir / ar kariuomenėms savaime nepaneigia tiekėjo profesinės patirties ir gebėjimo tinkamai įvykdyti pirkimo sutartį. Vertinant tiekėjo kvalifikaciją, esminę reikšmę turi tai, ar ankstesnių sutarčių objektas, techninis sudėtingumas ir vykdymo sąlygos yra panašūs į perkamo objekto reikalavimus.
Atsižvelgiant į tai, kvalifikacijos reikalavimas, siekiant įvertinti tiekėjo techninį ir profesinį pajėgumą, turėtų būti formuluojamas pagal panašių sutarčių objektą ir jo specifiką, o ne pagal tai, kam tas objektas buvo teikiamas. Kvalifikacijos reikalavimas turėtų apibrėžti, kad tiekėjas yra tinkamai suteikęs panašių į Pirkimo objektą paslaugų (atitinkančių Perkančiosios organizacijos nustatytus požymius), kurių bendra vertė ne mažesnė kaip nustatyta kvalifikacijos reikalavime, nepriklausomai nuo to, kokiam užsakovui tokios paslaugos buvo teikiamos.
Taip pat, Tarnyba atkreipia dėmesį, kad nors siekiant įrodyti atitiktį pirmiau nurodytam kvalifikacijos reikalavimui prašoma pateikti suteiktų paslaugų sąrašą (Pirkimo dokumentų 4 priedas), kaip tai nustatyta Įstatymo 37 straipsnio 1 dalies 2 punkte, tačiau kvalifikacijos reikalavime nustatyta, kad tiekėjas turi būti tinkamai įvykdęs ir (ar) turi vykdyti bent 1 (vieną) ar daugiau sutarčių.
Pažymėtina, kad Pirkimo sąlygų 3 priedo lentelėje „II Kvalifikacijos reikalavimai“  nurodyta, kad subjektas, kuris turi atitikti reikalavimą: „Tiekėjas arba bent vienas ūkio subjektų grupės narys arba subtiekėjas, atitinkamai pagal prisiimamus įsipareigojimus. Tiekėjas gali remtis kitų ūkio subjektų pajėgumais tik tuo atveju, jeigu tie subjektai patys vykdys tą pirkimo sutarties dalį, kuriai reikia jų turimų pajėgumų.“
Lietuvos Aukščiausiasis Teismas (toliau – LAT) yra išaiškinęs, kad rėmimasis kito ūkio subjekto pajėgumais ir subtiekėjo pasitelkimas yra skirtingi teisiniai institutai. Šie santykiai gali sutapti, tačiau gali egzistuoti ir atskirai, todėl naudojimasis kito ūkio subjekto pajėgumais automatiškai nesukuria subrangos teisinių santykių (LAT 2017 m. lapkričio 30 d. nutartis civilinėje byloje Nr. e3K-3-354-690/2017). Be to, LAT yra pažymėjęs, kad sąvokos „kitas ūkio subjektas“ ir „subrangovas (subtiekėjas)“ nėra tapačios (LAT 2014 m. lapkričio 7 d. nutartis civilinėje byloje Nr. 3K-3-475/2014).
Kvalifikacijos reikalavimas dėl panašios patirties nustatomas tiekėjui, taip pat tiekėjas gali atitikti šį reikalavimą ir remdamasis kito ūkio subjekto techniniais ir profesiniais pajėgumais, jeigu yra įvykdytos teisės aktuose nustatytos sąlygos. Tačiau vien tai, kad tiekėjas remiasi kito ūkio subjekto pajėgumais, savaime nereiškia, jog šis ūkio subjektas tampa subtiekėju, atitinkamai, nėra pagrindo pirmiau nurodytą kvalifikacijos reikalavimą taikyti subtiekėjams ar reikalauti, kad jį atitiktų visi sutarties vykdymui pasitelkiami subtiekėjai. Tokiu būdu pirkimo dokumentuose nepagrįstai išplečiamas subjektų, kuriems taikomas šis kvalifikacijos reikalavimas, ratas.
Tarnyba rekomenduoja tikslinti / keisti kvalifikacijos reikalavimą, kas, Tarnybos nuomone, reikštų esminį Pirkimo dokumentų pakeitimą. Įvertinus tai, kad Pirkimo dokumentų pakeitimai yra susiję su kvalifikacijos reikalavimo keitimu ir kad toks pakeitimas laikytinas esminiu, todėl vykdant tarptautinių pirkimų procedūras negali būti atliekamas pagal Įstatymo 25 straipsnio 7 dalį., Tarnyba rekomenduoja šį Pirkimą nutraukti, o prieš inicijuojant naujo pirkimo procedūras peržiūrėti ir patikslinti pirkimų dokumentus pagal šioje Rekomendacijoje pateiktas pastabas. Rengiant naujo pirkimo skelbimą rekomenduotina atkreipti dėmesį į instrukcijos Skelbimas apie pirkimą (įkelta 2026 05 20) 13 (vertės laukelio pildymas neviešinant pirkimo vertės), 18 (sutarties galiojimo trukmės laukelio pildymas, įskaičiuojant visus pratęsimus, pasirinkimo galimybes[footnoteRef:2]) skaidres.  [2:  Skelbimo apie pirkimą 5.1.3 laukelyje nurodytas numatomas galiojimas 180 dienų, nors Sutarties projekte: „10. Sutarties galiojimas 10.1. Sutartis galioja 12 (dvylika) mėn. nuo Sutarties įsigaliojimo dienos, o finansinių ir garantinių įsipareigojimų atžvilgiu – iki visiško finansinių ir garantinių įsipareigojimų įvykdymo. 10.2. Galimi 2 (du) Sutarties pratęsimai po 12 (dvylika) mėnesių <...>“.

Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis. Tarnybos pateikta Rekomendacija nėra privalomojo pobūdžio įpareigojimas, tačiau Perkančiajai organizacijai neatsižvelgus į Rekomendaciją yra sprendžiamas klausimas dėl Pirkimo perdavimo išsamiam vertinimui.
